Leonore Cohn Annenberg (20 Februarie 1918 - 12 Maart 2009), ook bekend as Lee Annenberg, was 'n Amerikaanse sakevrou, staatsamptenaar en filantroop wat tussen 1981 en 1982 as Hoof van Protokol van die Verenigde State gedien het. Sy was getrou met die mediamagnaat en filantroop Walter Annenberg wat in 1969 deur president Richard Nixon as Amerikaanse ambassadeur in die Verenigde Koninkryk benoem is en dié pos vyf jaar lank beklee het. Leonore Annenberg het daarnaas vanaf 2002 tot haar afsterwe in 2009 as die Annenbergstigting se voorsitter van die raad en president gedien. Leonore Annenberg, 'n boorling van New York wat in Los Angeles grootgemaak is, het haar akademiese opleiding by die Stanford-universiteit ontvang. Nadat haar eerste twee huwelike verbrokkel het, het sy in 1951 met die bekende sakeman Walter Annenberg getrou. Gedurende sy ampstermyn as ambassadeur in Londen was sy verantwoordelik vir die omvattende opknappingswerk in sy ampswoning. Die Annenbergs het met hul skenkings finansieel bygedra tot Ronald Reagan se presidensiële verkiesingsveldtog in 1980. Leonore is ná Reagan se inswering as Hoof van Protokol benoem en het sodoende as die president, vise-president en buitelandse minister se raadgewer oor diplomatieke protokolsake gedien.